b"\n_START_ARTICLE_\nRisto E. J. Penttil\xc3\xa4\n_START_PARAGRAPH_\nRisto Erkki Juhani Penttil\xc3\xa4 (s\xc3\xbcndinud 17. m\xc3\xa4rtsil 1959 Poris) on Soome politoloog ja endine poliitik._NEWLINE_Risto Penttil\xc3\xa4l on filosoofiadoktori kraad Oxfordi \xc3\xbclikoolist (1989). Ta on tegelenud eelk\xc3\xb5ige uuringutega rahvusvaheliste suhete, v\xc3\xa4lis- ja julgeolekupoliitika vallas. Ta on muu hulgas Soome NATO liikmeks saamise eestk\xc3\xb5neleja._NEWLINE_Aastatel 1988\xe2\x80\x931989 oli Penttil\xc3\xa4 McKinsey konsultant Helsingis ja Stockholmis, 1989\xe2\x80\x931990 osales uuringutes Rootsi ja Austria v\xc3\xa4lispoliitika instituutides, t\xc3\xb6\xc3\xb6tas aastatel 1990\xe2\x80\x931991 Soome v\xc3\xa4lispoliitika instituudis, 1991\xe2\x80\x931995 kaitseministeeriumis, 1999\xe2\x80\x932000 oli Genfis Maailma majandusfoorumi direktor, 2002\xe2\x80\x932010 juhtis Soome poliitika- ja majandusfoorumit EVA._NEWLINE_Ta on kirjutanud kolumne muu hulgas Helsingin Sanomatele, Suomen Kuvalehtile, Financial Timesile ja International Herald Tribune'ile._NEWLINE_Aastal 1994 oli ta \xc3\xbcks liberaalse Noorsoomlaste partei asutajatest ja kuni partei tegevuse l\xc3\xb5puni selle esimees. 1995. aastal valiti ta Eduskunna liikmeks, kuid j\xc3\xa4rgmistel valimistel 1999 Noorsoomlased enam parlamenti ei p\xc3\xa4\xc3\xa4senud ning peagi p\xc3\xa4rast seda partei likvideeriti._NEWLINE_Penttil\xc3\xa4 kandideeris 2009. aastal Rahvusliku Koonderakonna nimekirjas Euroopa Parlamenti ja oli 50 881 h\xc3\xa4\xc3\xa4lega kandidaatide seas k\xc3\xbcmnes, kuid ei osutunud valituks._NEWLINE_Alates 2010. aastast on ta Soome Keskkaubanduskoja tegevdirektor. Ta on European Business Leader's Conventioni peasekret\xc3\xa4r.\n_START_SECTION_\nIsiklikku\n_START_PARAGRAPH_\nRisto Penttil\xc3\xa4 m\xc3\xa4ngis noorp\xc3\xb5lves muu hulgas jalgpalli ja j\xc3\xa4\xc3\xa4hokit. Ta v\xc3\xb5itis meeskonnas Lahden Reipas Soome jalgpallikarika, kuulus Ivy League'i jalgpallimeeskonda ning oli Oxfordi \xc3\xbclikooli j\xc3\xa4\xc3\xa4hokimeeskonna kapten."